stanford-oval/wikipedia huggingface dataset:
נפתלי פיינגולד
ביוגרפיה

פיינגולד נולד בוורשה בשנת 1901 לרב יעקב פיינגולד, ולאימו ביילא בת צבי יוסף הלוי פרום, בן מאיר זאב הלוי פרום חסידי גור. יעקב אביו היה סוחר עשיר ומעשירי ורשה. למד בסמינר הממלכתי למורים בוורשה והיה פעיל בהנהגה הראשית של תנועת "תורה ועבודה". לאחר פרוץ מלחמת העולם השנייה נמלט מפולין ועלה לארץ ישראל. הוא החל לעבוד בבנק המזרחי, קודם לתפקיד מנהל סניף ואחר כך במשך 20 שנה היה מנכ"ל הבנק. לאחר פרישתו מתפקיד המנכ"ל היה סגן יו"ר מועצת המנהלים של הבנק, ועם פטירתו של השר משה חיים שפירא היה ליו"ר מועצת המנהלים של הבנק. משנת 1955 כיהן כחבר הוועדה המייעצת של בנק ישראל. בבחירות לכנסת השישית הוצב במקום ה-107 של רשימת המפד"ל. בשנת תשל"ח קיבל תעודת יקיר העיר תל אביב-יפו.
נפטר בז' באלול תשמ"ט, ונקבר בבית העלמין קריית שאול.
משפחתו

נפתלי היה נשוי ליהודית סירקיס בת שרה ודניאל סירקיס, ממייסדי המזרחי בפולין, בנו של שלמה סירקיס חסיד של האדמור מגור "השפת אמת" וחברו הטוב של בנו, האדמור 'האמרי אמת' מגור. משפחת סירקיס הם צאצאים ישירים של ר' יואל סירקיס הב"ח.
לקריאה נוספת

תורה ועבודה בחזון ובמעש, הוועד הפועל של הסתדרות הפועל המזרחי בארץ ישראל, תשמ"ה, עמ' 349.
הערות שוליים

↑  רשימת המפד"ל לכנסת השישית, אתר המכון לדמוקרטיה
↑  יקירי תל אביב יפו, אתר עיריית תל אביב
↑  נפתלי פיינגולד באתר חברה קדישא ת"א–יפו
| --- | --- |
בקרת זהויות :  NLI: 987007342843505171  ISNI: 0000 0000 3480 1165  LCCN: n96076912  VIAF: 9114670   WorldCat (עם VIAF): 9114670 
ערך זה הוא קצרמרבנושא ישראלים. אתם מוזמנים לתרום לוויקיפדיה ו.
הזנה אנטרלית

.
ילד הסובל מתת תזונה חמורה עם צינורית הזנה.
הזנה אנטרלית או הזנה בצינור היא הליך רפואי הנועד לספק תזונה למטופלים בעלי הפרעה או נכות המונעת מהם לאכול רגיל באופן מלא או חלקי. קיימות דרכי הזנה שונות, שהמשותף להן הוא הזנה על ידי צינור הזנה עשוי פוליאוריתן או סיליקון. היקף הצינורות נמדד ביחידות French, כל יחידה שווה 0.33 מילימטר. הזנה בצינור עשויה להיות זמנית, לצורך טיפול במחלות חריפות, או קבועה, במקרים שבהם קיימת נכות בלתי הפיכה. החלוקה המקובלת של שיטות הזנה בצינור היא בהתאם לאתר בגוף שדרכו מוחדר הצינור.
סוגי צינורות הזנה > זונדה

זונדה ("מחדר אפי-קיבתי" או "צינור הזנה נזוגסטרי"), הוא צינור המוחדר דרך אחד מנחירי האף, יורד אל הוושט ולתוך הקיבה. כיוון שצינור ההזנה בשיטה זו עובר דרך האף והוושט, הדבר עשוי לגרום לאי-נוחות גדולה, תחושת בחילה ואף לפציעה. שיטה זו מועדפת למשך הזנה קצר, לא יותר מעשרה ימים לפי הנחיות האגודה האירופאית לתזונה משנת 2019 עד 4-6 שבועות רצופים (למניעת תלות זונדה). במידה ויש צורך בהמשך הזנה אנטרלית יש לשקול הזנה בגסטרוסטום.
סוגי צינורות הזנה > גסטרוסטום > גסטרוסטום

גסטרוסטום הוא צינור הזנה המוחדר לקיבה דרך דופן הבטן.
השיטה להזנה באמצעות גסטרוסטום פורסמה לראשונה בספרות הרפואית בשנת 1980 ואומצה כשיטה המועדפת להזנה בצינור לתקופות ארוכות. אורך החיים של צינור ההזנה הוא כשישה חודשים, ולאחר מכן יש להחליפו. הזנה באמצעות גסטרוסטום יעילה במטופלים להם קשיי בליעה בגלל פגמים אנטומיים או נוירולוגיים, וכן במקרים שבהם מטופלים סובלים ממחלות הגורמות לירידה קיצונית במשקל ואינם מסוגלים לאכול בכמות המספקת לצריכה הקלורית הנדרשת לקיומם.
סוגי צינורות הזנה > גסטרוסטום > ג'ג'ונוסטום

ג'ג'ונוסטום (באנגלית: Jejunostomy) הוא צינור הזנה המוחדר למעי הריק, דהיינו לחלק האמצעי של המעי הדק, לצורך מתן הזנה, כאשר קיימת סכנה של שנק כתוצאה מאספירציה, או כאשר קיימות בעיות בריקון הקיבה. החדרת הצינורית למעי הדק יכולה להתבצע דרך הקיבה או ישירות למעי הריק.
סוגי צינורות הזנה > גסטרוסטום > ג'ג'ונוסטום > שיטות להחדרת גסטרוסום או ג'ג'ונוסטום

קיימות מספר שיטות המאפשרות החדרה מדויקת של צינור ההזנה דרך דופן הבטן:
אנדוסקופיה, (באנגלית: Percutaneous Endoscopic Gastrostomy; ר"ת PEG; ואף בעברית "פג") בה מוחדר אנדוסקופ אל הקיבה דרך הפה והוושט. את מיקום האנדוסקופ ניתן לראות על דופן הבטן, כיוון שבקצהו הנמצא בקיבה מותקן מקור אור חזק המנחה את המנתח לגבי מיקום ההחדרה.
דימות רפואי, עמו נמנים שיקוף רנטגני (באנגלית: Radiologically inserted Gastrostomy (RIG) ) טומוגרפיה ממוחשבת ובדיקת אולטרה סאונד רפואית. הצינור מוחדר דרך קיר הבטן כאשר הרופא נעזר באחת השיטות הללו על מנת לאתר את המיקום המדויק של הקיבה.
לפרוסקופיה, (באנגלית:Laparoscopic Assisted Percutaneous Endoscopic Gastrostomy (LAPEG)) בה האנדוסקופ מוחדר דרך דופן הבטן במקרים בהם אין אפשרות להחדירו דרך הוושט, או כאשר אין אפשרות לראות את האור דרך דופן הבטן. שיטה זאת מייתרת את הצורך בפתיחת הבטן.
החדרת צינור ההזנה מתבצעת בהרדמה מקומית או בהרדמה כללית לפי הצורך.
סוגי צינורות הזנה > גסטרוסטום > ג'ג'ונוסטום > סוגי צינורות הזנה

צינור הזנה עם בלון (באנגלית: Balloon gastrostomy tube‏; BGT): צינור שבקצהו הפנימי בלונית המנופחת במים, במטרה למנוע את יציאתו מחוץ לקיבה. אורכו מחוץ לבטן כעשרים ס"מ. בקצה שקרוב לקיר הבטן מותקן דיסק המונע את חדירתו למערכת העיכול.
צינור מסוג כפתור (באנגלית: Button Gastrostomy): צינור קטן בעל כניסה שטוחה בגובה פני העור, מתאים במיוחד לילדים . צינור מסוג כפתור קיים עם ובלי בלון פנימי.
יעילות השיטה

ניתן להשתמש בצינור הזנה ביעילות לצורך החדרת מזון ותרופות לגוף המטופל. צינור הזנה הוא אמצעי יעיל כאשר הוא מוחדר על ידי איש מקצוע מיומן. דרך צינור ההזנה מוחדרים לגוף חומרי מזון נוזלים מיוחדים, העשירים בקלוריות ומספקים תזונה מאוזנת ומלאה.
קיימים תכשירים בסיסים או ייחודיים למצבים כמו סוכרת, כוויות, תת-תזונה, רגישויות ללקטוז או גלוטן, לילדים ועוד. את התכשירים אפשר לשתות אף באופן רגיל (דרך הפה), רוב התכשירים בעלי טעם וניל, מקצתם מגיעים גם בטעמי שוקו או תות.
יחד עם זאת, נמצא כי באוכלוסיות מטופלים מסוימות השימוש בצינור הזנה אינו אמצעי יעיל, המשנה את מהלך המחלה. כך, אצל חולי שיטיון (דמנציה) מתקדם נמצא כי קיים שיעור תמותה גבוה מאוד, בממוצע של 33% מן המטופלים, ב-30 הימים הראשונים לאחר החדרת הגסטרוסטום. הגורמים העיקריים המנבאים את שיעור התמותה הם גיל מעל 75 שנה, אשפוז בעקבות מחלה חריפה, אספירציה (שאיפת חלקי מזון לריאות), דלקת ריאות ודלקת בדרכי השתן.
לקריאה נוספת

פרופ' ירון ניב (עורך), לאכול או לחדול: הזנה בסוף החיים. תל אביב: יוזמות הייליגר, 2006.
הערות שוליים

↑  פרנצ' הוא היקף מעגל אבל בחישוב שונה.
↑  זונדה אפשר להחדיר גם דרך הפה
↑  לא יותר משלושה חודשים, יש להחליף את הצינורית אם היא עשויה מפוליאוריטן כל 3 ימים ואם היא עשויה מסיליקון אז כל חודש
↑  Stephan C. Bischoff at el, [2019.04.02.http://doi.org/10.1016/j.clnu ESPEN guideline on home enteral nutrition], clinical nutrition, 2019, עמ' 8
↑  המרכז הרפואי שיבא, תל השומר Sheba Medical Center (2022-02-13), טיפול יומיומי בילד עם גסטרוסטום, נבדק ב-2025-01-25
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מיקום הגסטרוסטום
מיקום הג'ג'ונוסטום
חיים הכהן רפפורט (לבוב)

ערך זה עוסק ברבה של לבוב. אם התכוונתם למשמעות אחרת, ראו .
| --- | --- |
 לידה:  17 בנובמבר 1699 
 פטירה:  25 ביוני 1771 (בגיל 71) לבוב, האיחוד הפולני-ליטאי 
 מקום קבורה:  לבוב 
 תקופת הפעילות:  ? – 25 ביוני 1771 
 
רבי חיים הכהן רפפורט (ה' בכסלו ה'ת"ס, 17 בנובמבר 1699 – י"ג בתמוז ה'תקל"א, 25 ביוני 1771) היה רב פולני-גליצאי בן המאה ה-18. רבה של לבוב ומראשי הלוחמים בתנועה הפרנקיסטית.
ביוגרפיה

נולד לרב שמחה הכהן רפפורט אב"ד דובנה, הורדנה ולובלין שהתקבל בסוף ימיו כרב בלבוב אך נפטר בדרכו אליה. אחיו היה הרב בנימין הכהן רפפורט, רבה של קאליש ומחבר הספר "גבולות בנימין", והם התייחסו למשפחת הכהנים רפפורט. ובנו של הרב בנימין הוא רבי שבתי רבה של קראסני, אביו של הרב מרדכי כהנא רפפורט, שימש כאב"ד באלעקסניץ הסמוכה לברודי, ושם הדפיס את ספרו "אמרי נועם" בשנת ה'תקכ"ז.
למד בילדותו בסלוצק, ונישא למרים בתו של ר' שמואל שמעלקא אב"ד פשמישל, בנו של ר' מנחם מנדל אב"ד סלונים. כיהן בתחילת דרכו ברבנות כרבה של קהילת ז'טל בה כיהן גם כראש ישיבה. בשנת ה'ת"ץ, 1730, החל לכהן כרבה של סלוצק ומשנת ה'ת"ק, 1740 כאב"ד וראש ישיבה בלבוב, במקומו של רבי אריה לייב ב"ר שאול שעבר אז לכהן כרבה של אמסטרדם. בשנת ה'תקכ"ג התמנה כאב"ד גליציה כולה בכינוי "אב"ד לכל מדינת רוסיה".
לפי מקור אחד בזמן העלילה על האחים רייצס (בשנת ה'תפ"ח, 1728) כיהן בתפקיד תורני בלבוב, אך הצליח להימלט ממאסר מכיוון ששהה באותה עת בז'ולקייב.
הוא היה מראשי הלוחמים בשרידי התנועה השבתאית ואף חתם בשנת 1751 נגד רבי יהונתן אייבשיץ על רקע ההאשמות נגדו כשבתאי, אך בשלב מסוים חזר בו כנראה ומשך ידו מהמחלוקת בעניינו של הרב אייבשיץ.  
במסגרת מעמדו כרב המפורסם ביותר בגליציה, עמד רבי חיים בראש משלחת הרבנים שנבחרו להשתתף בוויכוח הפומבי עם הפרנקיסטים שנערך בקיץ 1759 באקדמיה בלבוב.
לפי מסורת חב"דית היה מתלמידי הבעל שם טוב, שאף שלח אליו משימה של 'תיקון נשמה'.
הוא נפטר ונקבר בלבוב בי"ג בתמוז ה'תקל"א, 25 ביוני 1771. הוא הורה בצוואתו שלא לכתוב על מצבתו תארים מלבד הרב.
משפחתו

בנו הבכור רבי אריה ליב הכהן רפפורט - אב"ד ור"מ לבוב. בנו היה רבי דב בריש רפפורט אב"ד מז'יבוז', אביו של רבי חיים הכהן רפפורט אב"ד אוסטרהא שנקרא על שם סב אביו.
רבי נחמן הכהן רפפורט - אב"ד גלוגא
רבי שמחה הכהן רפפורט - אב"ד פודהייץ (נפטר תקכ"ה)
יארה - נישאה לרב יואל קצנלנבוגן, אב"ד שינובה, יריטשוב והרובישוב. בנו של רבי דוד קצנלנבוגן אב"ד אה"ו ונכדו של רבי יחזקאל קצינאלפוגין, ה"כנסת יחזקאל"
בת שנישאה לרב אהרן איטינגא אב"ד יברוב וריישא (אנ')
מלכה - נישאה לרב גרשון גינזבורג, אב"ד הורקי
בת שנישאה לרב נחמן בן בצלאל כ"ץ, בנו של רבי נפתלי כ"ץ, ה"סמיכת חכמים"
רבקה - נישאה לבנו של רבי שלום שכנא מסלוצק
בת שנישאה לרב שמחה בנו של דודה רבי בנימין אב"ד קאליש
בתו הצעירה נישאה לרב ברוך ב"ר מנחם מנדל ב"ר הירץ
ספריו

זכר חיים, דרושים, לבוב: ישראל אלימלך שטאנד, תרכ"ו
שו"ת רבינו חיים כהן, לונדון תשי"ז (מהדורה נוספת: ניו יורק תשמ"א)
רוב כתביו אבדו ובהם פירוש לספר הזוהר.
לקריאה נוספת

מאיר וונדר, אנציקלופדיה לחכמי גליציה, ח"ד, עמ' 992–995.
הערות שוליים

↑  צבי קארל, "לבוב", בתוך "ערים ואמהות בישראל", ירושלים תש"ו, עמ' 308.
↑  וונדר, אנציקלופדיה לחכמי גליציה, בערכו.
↑  בליקוטי דיבורים ליקוט לב מופיע סיפור המעיד על כך. מקור הסיפור מרשימה מהיומן של הרבי הריי"צ, שהעתיקה (לפי עדותו) ממחברת סיפורים שהראה לו דודו ר' זלמן אהרן שניאורסון, סיפורים ששמע מסבו הצמח צדק ששמע מסבו אדמו"ר הזקן. על סיפור ספציפי זה היה רשום במחברת הסיפורים (של ר' זלמן אהרן) שאדמור הזקן שמע את חציו מר' משה מעשל שהיה מעורב בסיפור, וחציו מהמגיד ממעזריטש.
| --- | --- |
בקרת זהויות :  NLI: 987007309479105171  GND: 1155037685  ISNI: 0000 0000 5148 6339  LCCN: nr93019098  NTA: 29951482X  VIAF: 314837775   WorldCat (עם VIAF): 314837775
יובל אברמוביץ'

| --- | --- |

 לידה:  28 בנובמבר 1976 (בן 48) יפו, ישראל
 מדינה:  ישראל 
 מקום לימודים:  בית צבי 
 מספר צאצאים:  2
 http://uv-tlv.com
 פרופיל ב-IMDb
 
יובל אברמוביץ' (נולד ב-28 בנובמבר 1976) הוא שדרן רדיו, עיתונאי, תסריטאי, שחקן, מרצה, סופר, בעל הוצאת ספרים ויזם ישראלי.
ביוגרפיה

נולד בבית חולים "צהלון" ביפו, גדל בבת ים ולמד במגמת תיאטרון בתיכון שז"ר בבת ים.
בגיל 16 החליק במהלך עבודה כמלצר במסעדה והפך מרותק לכיסא גלגלים. מבלי שהרופאים הצליחו להסביר במדויק את מקור הבעיה הרפואית ממנה סבל, נמסר לו אז שלא יוכל לחזור ללכת. עם זאת, כשנה וחצי אחר כך, הוא חזר לתפקוד מלא. ההערכות הן כי סבל מתופעה רפואית הנקראת דרופ פוט (רגל שמוטה), כתוצאה מלחץ על עצבי עמוד השדרה, המוביל לשיתוק זמני.
בגיל 17.5 החל לכתוב במקומון "חולון-בת ים" של רשת "ידיעות תקשורת" ובמקביל הופיע בפרסומות בטלוויזיה. בין הפרסומות: קמפיין "חמש וחצי כמו שעון בחינוכית שתיים" עבור הטלוויזיה החינוכית, פרסומת לרשת טלפונים ועוד.
את שירותו הצבאי עשה אברמוביץ' כמדריך קורס צופן פענוח טלגרף בבסיס עובדה של חיל אוויר. בהמשך קודם לתפקיד מפקד קורס פיקוד ואת שירותו הצבאי סיים בהצטיינות כמפקד קורס מפקדים בבית ספר למקצועות התעופה של חיל האוויר.
בשנת 1998 למד אברמוביץ' משחק ב"בית צבי". זוכה במלגות הצטיינות בשתי תחרויות מונולוגים בשנה א׳ ובשנה ב׳.
בשנת 2010 החל לפרסם מגוון ספרים ונחשב, על פי נתוני רשתות הספרים, לאחד הסופרים הנמכרים והרווחיים בישראל שמכר למעלה כ-700,000 עותקים מספריו השונים. בין השנים 2014–2019 ביצע מספר פרויקטים מוצלחים במימון המונים וגייס למעלה מ-1,900,000 שקלים באמצעות הפלטפורמות הדסטרט וגאמפסטרט.[דרוש מקור].
בשנת 2014 השיק הוצאת ספרים בשם "הרשימה". בין ספריו הבולטים שראו אור: "הרשימה", "שנת המתנות", "הרעיון", "ההזדמנות" ו"האיש שאהב את הטלפון שלו יותר מדי". ראובן ריבלין, נשיא המדינה העשירי של ישראל כתב על סדרת "הרשימה": "פרויקט 'הרשימה' מציע כלים שימושיים ונגישים שנועדו לסייע לכל אחד ואחת במימוש חלומותיהם. הרשימה מעודדת לחשוב מחוץ לקופסה, להעז ולהאמין שהכל אפשרי".
ספריו של אברמוביץ' יצאו לאור עד כה בסין, דרום קוריאה, הולנד, צרפת, בלגיה, שווייץ, ארצות הברית, קנדה, איטליה ומדינות נוספות.
ביוגרפיה > בטלוויזיה

בשנת 2000 השתתף במשך כשנתיים בתוכנית "הבילויים" בהנחיית יונה אליאן (טלעד, ערוץ 2) ככתב שטח.
בשנת 2002 הגיש לצד אמיר פרישר גוטמן את התוכנית היומית "אבק כוכבים" בערוץ 10.
במקביל היה למנחה הישראלי הראשון בערוץ ניקולדיון וצילם קטעי מעבר בין התוכנית בדמותה של מורה בשם רבקה (כתיבה: רן שריג. עריכה: גיא מרוז).
ב-2005 גילם את גידי לצד ריקי בליך ואוהד קנולר בסרטם של נמרוד עציון-קורן וסער לחמי - "דמיונות".
בין השנים 2004–2005 גילם את רועי בר בשתי עונות של הסדרה "השיר שלנו"ואף חזר והופיע בכמה פרקים בעונה השלישית בתפקיד עצמו.
בעונה הראשונה של הסדרה ״השיר שלנו״ צונזר פרק בהשתתפות יובל אברמוביץ׳ ואסף גולדשטיין שכלל נשיקה בין שני גברים ששודרה לראשונה בשעת פריים טיים.
ב-2006 גילם מנחה תחרות כישרונות בסדרה "הפיג'מות".
בין השנים 2006–2007 גילם את מומחה המחשבים צ'כוב בסדרת הטלוויזיה "השמיניה".
ב-2009 התארח בסדרה הבת "תיכון השיר שלנו".
כמו כן התארח בסדרות: "טיפול נמרץ", "חדשואו", "הבילויים", "פאזל", "השועלים" ועוד.
ממנחי משדר חגיגות שנת ה-60 למדינת ישראל בערוץ 10 והגיש מספר ספיישלים העוסקים בחגי ישראל בערוץ הראשון.
בסוף 2008 הצטרף כמראיין לתוכנית הטלוויזיה "מה קורה", ששודרה במסגרת שידורי קשת בערוץ 2.
בשנת 2013 נבחר להגיש את הסדרה התיעודית "אירופה לשלוש דקות", לרגל ציון ארבעים שנות השתתפות של ישראל בתחרות האירוויזיון.
בשנת 2014 חזר לגלם את דמותו של צ'כוב בסדרה "השמינייה - הדור הבא".
בשנת 2019 חזר לכיסא המנחה של העונה השנייה בסדרה התיעודית ״אירופה לשלוש דקות״ הסוקרת את ההיסטוריה של השתתפות ישראל בתחרויות האירוויזיון (סה"כ צולמו 13 פרקים).
בפברואר 2024 הפודקאסט "המעבדה להגשמת חלומות" החל להיות משודר ברצועת לילה חדשה של ערוץ 13 (רשת) ובמרץ 2024 הצטרף לפאנל תוכנית הטלוויזיה היומית "13 בצוהריים" בערוץ 13 (רשת) לצד רונית תירוש, קובי מחט, גייל שורש ועוד.
ביוגרפיה > בטלוויזיה > בתיאטרון

השתתף בהצגות: "סאלח שבתי" לצד זאב רווח, צחי נוי, דורון אורן ועוד, "נורמה", "גריז", "טומי תם", "החממה", "המשחק בחופשה", "גביע הכסף", "הלילה השנים עשר" ו"בקצווי הכרך". כמו כן רקד באופרה הישראלית במספר הפקות.
משנת 2008 השתתף, למשך עשור בהצגה "שופרא" מאת אייל וייזר המציגה בתיאטרון תמונע ובפסטיבל הפרינג' הבינלאומי של ניו יורק.
בשנת 2022 הצטרף כד"ר הפי מריג' לקאסט ההצגה "אני פה בגלל אישתי" מאת גדי צדקה. עוד בהצגה: פיני טבגר, סופי צדקה, יניב פולישוק, גיל וסרמן ועוד.
דיסקוגרפיה
השיר שלנו - הפסקול - אלבום כפול יחד עם כוכבי "השיר שלנו" (2005)
ביוגרפיה > קריירה עיתונאית

בגיל 17 החל בכתיבה במקומון "חולון-בת-ים" מבית ידיעות תקשורת (ידיעות אחרונות). בהמשך כתב בשלל עיתונים וביניהם בשבועון ״אנשים״ בבעלותו של טד אריסון, ״ביקיני״, מגזין אופנה בבעלות הצלם עדי ברקן, ״יין וגורמה״, ״על השולחן״, ״הארץ״, ״לאשה״ והמגזין ״לילה״ מבית ידיעות אחרונות.
בשנת 2002 החל להגיש ביחד עם טל ברמן, אביעד קיסוס וגליה אלוני-דגן את תוכנית הבוקר של "רדיו תל אביב". לאחר כשנה פרש מן התוכנית. הגיש את תוכנית הרדיו הסאטירית "מייק אפ" ברדיו חיפה ואת תוכנית הברנז'ה של רדיו תל אביב לצד יורם מוקדי ובהמשך לצד ג. יפית. בנובמבר 2015 עלה עם תוכנית יחיד הנושאת את שמו ב"רדיו ללא הפסקה".
נמנה עם צוות המייסדים של השבועון "Time Out תל אביב" ומשם עבר לכתוב בשבועון "פנאי פלוס" שם כתב את כתבות השער וכן את הטור הסאטירי "אני, סלבריטאית".
אברמוביץ' שימש כמרצה במכללות לתקשורת ("עבודי", "בצפר", "כותרת" ועוד), ובשנת 2008 מונה למנהל החוג לתקשורת ועיתונות בבית ספר לפרסום "עבודי קריאייטיב".
בשנת 2007 עזב את קבוצת "ידיעות אחרונות" לטובת כתיבה במוסף "סופשבוע" של מעריב בעריכת רותי דורון ודורון גלעזר.
החל משנת 2009 נמנה עם הצוות המייסד של מהדורת יום השישי בעיתון "ישראל היום" שם כתב במשך כעשור.
התמחותו של אברמוביץ' בעיתונות הייתה בקיום ראיונות אישיים עם אנשי עולם התרבות בארץ ובעולם.
בין מאות מרואייניו: שושנה דמארי, יפה ירקוני, ריטה, שמעון פרס, נינט טייב, יהודה לוי, רן דנקר, מורן אטיאס, שרית חדד, עפר שכטר, ליאור אשכנזי, בר רפאלי, ז'ולייט בינוש, מריל סטריפ, לאונרדו דיקפריו, ברוס ויליס, ג'ורג קלוני, סנדרה בולוק, ג'וד לאו, אן האת'וויי ועוד.
ביוגרפיה > יזמות

ב-2010 פתח את רשת חנויות המזכרות התל אביבית "made in TLV" במתחם "התחנה" בתל אביב ובסמטאות יפו העתיקה.
הקים את גלריית "אנונימי" למען אמנים צעירים והיה מבעלי אתר רחוב שינקין.
במהלך שנת 2011 הקים ביחד עם ד"ר אמנון ז'קונט וורדה רזיאל ז'קונט את הרשת החברתית-תרבותית "גיבור תרבות".
בשנת 2012 פתח את "ממגנטת", חנות הקונספט למגנטים שממוקמת ברחוב שינקין בתל אביב.
בהמשך אותה השנה ייסד עם ד"ר אמנון ז'קונט את "גיבור תרבות - בית הספר לכתיבה" בתל אביב.
בשנת 2012 החל להרצות את הרצאתו "הרשימה" אשר עוסק בהגשמת חלומות תוך כדי שימוש ברשתות החברתיות על מנת "לצעוק" את החלומות. מאז הוא מסתובב בארץ ובעולם עם הרצאה זו והרצאות נוספות שפיתח.
בשנת 2022 השיק תוכנית ליווי מעשית וחונכות להגשמת חלומות בשם "המעבדה להגשמת חלומות" אשר מבוססת על פרויקט "הרשימה" ובמקביל צילם קורסי וידאו לאתר התוכן SCRENNZ.
בשנת 2022 התקבלו תוכני פרויקט "הרשימה" למערכת החינוך באמצעות תוכנית גפ"ן המאפשרת לבתי ספר לשלב, על בחירה, תכנים מעשירים.
ביוני 2022 עלתה ב"תיאטרון הנפש" ההצגה "פרויקט הרשימה" אשר נכתבה בהשראה סדרת ספריו של אברמוביץ'. ההצגה בוימה על ידי עידן עמית והמחזה נכתב על ידי אורן יעקובי.
ביוני 2022 חברה רשת "ללין" לאברמוביץ' בהוצאת מהדורה מיוחדת וייעודית ללקוחות הרשת של הספר "הסיפור שלי".
בספטמבר 2022 השיק ביחד עם חברת התעופה "אל על" מחברת חלומות בהשראת פרויקט "הרשימה" אשר חולקה לנוסעי החברה במהלך ראש השנה ויום החלומות הבינלאומי
בפברואר 2023 השיק את הפודקאסט "המעבדה להגשמת חלומות בשיתוף אודיותר וספוטיפיי ישראל. עם עלייתו לאוויר התברג הפודקסט במקום החמישי ברשימת הפודקסטים המושמעים בפלטפורמת ספוטייפי.
בספטמבר 2023 צולם פרק המוקדש לספרי הילדים של אברמוביץ' במסגרת תוכנית הטלוויזיה "רונן בארץ הסיפורים".
בספטמבר 2024 הגיש עבור הרשות לבטיחות בדרכים ומשרד התחבורה את הפודקאסט ״הורה נהיגה״ אשר עוסק בתהליך הליווי של נהגים צעירים על ידי קרוביהם.
ביוגרפיה > ספריו

"כאן יעל וייס, תל אביב", 2010 (סלע ספרים)
"נא להתנהג בהתאם", 2011 (סלע ספרים)
"הרשימה - חלומות צריך לצעוק", 2014 (הוצאת "הרשימה") - בחודש דצמבר 2014 יצא הספר באנגלית והתברג במקום ה-12 בין מאה הספרים הנמכרים באמזון. נבחר לאחד מששת הספרים הנמכרים ביותר לשנת 2014 על פי נתוני רשת "צומת ספרים" והיה במשך 34 שבועות ברשימת רבי המכר. בשנת 2025, לרגל 100 שנות היווסדותה, בחרה רשת "סטימצקי" את הספר "הרשימה" לאחד מאה הספרים האהובים, הנמכרים והמשפיעים שנמכרו ברשת במשך מאה שנים.  עד כה הספר פורסם בארצות הברית, קנדה, צרפת, הולנד, בלגיה, שווייץ, איטליה, דרום קוריאה וסין.
"ליידי לייק", 2015 (הוצאת כנרת זמורה-ביתן דביר)
"הרעיון - מחלום למציאות", דצמבר 2015 (הוצאת "הרשימה")
"הרשימה לילדים - לחלום בקול רם", מרץ 2016 (הוצאת "הרשימה")
"הסיפור שלי - הספר שאף אחד עוד לא כתב" - נובמבר 2016 (הוצאת "הרשימה")
הרשימה לילדים 2 - יש לי רעיון!" - נובמבר 2016 (הוצאת "הרשימה")
"האיש שאהב את הטלפון שלו יותר מדי" - יולי 2017 (הוצאת "הרשימה")
חוברת צביעה "הרשימה" - אוגוסט 2017 (הוצאת "הרשימה")
"ההזדמנות - מפרקים את הרשימה", נובמבר 2017 (הוצאת "הרשימה")
"אין לי אבל יש לי", יולי 2018 (הוצאת "הרשימה")
"שנת המתנות", ינואר 2019 (הוצאת "הרשימה") - אחד מ-12 הספרים הנמכרים בשנת 2019 על פי פרסומי רשת "סטימצקי". ביום העצמאות ה-75 למדינת ישראל הספר נבחר לאחד מ-75 הספרים האהובים, המדורגים והנקראים על ידי קוראי אתר הספרים "ע-ברית".
"רב מכר - להגשים את חלום הכתיבה" - ינואר 2020 (הוצאת "הרשימה").
"קסם הרשימה" - גרסת הרשימה לבני נוער - יוני 2020 (הוצאת "הרשימה")
"הרשימה לילדים 3 - בונים את נתיב החלומות" - ינואר 2021 (הוצאת "הרשימה")
"עד הדמעה האחרונה - 62 שיעורים מאמא" - אוגוסט 2021 (הוצאת "הרשימה") - הספר התייצב במקום הראשון בקטגוריית ספרי הדרכה של צומת ספרים כחודש ליציאתו ובהמשך החודש גם במקום הראשון של רשת סטימצקי.
"השיקוי המופלא" - אוגוסט 2022 (הוצאת "הרשימה")
"הרשימה - גרסת עשור עדכנית ומורחבת" - מרץ 2024 (הוצאת "הרשימה")
"הפריצה - להוביל בתחומך" - אפריל 2024 (הוצאת "הרשימה")
חיים אישיים

אברמוביץ' נשוי ואב לשתי בנות. מתגורר בשכונת נווה צדק שבתל אביב.
הערות שוליים

↑  פז שוורץ, "סודו" של המשותק שחזר ללכת וילמד אתכם כיצד להגשים חלומות, באתר nana10‏, 24 באפריל 2015
↑  יובל אברמוביץ, באתר צומת ספרים
1 2  הרשימה, באתר uv-tlv.com
↑  הרשימה, באתר עברית - חנות ספרים
| --- | --- |
בקרת זהויות :  NLI: 987007299046905171  BnF: cb170809604 (data)  GND: 144032597  ISNI: 0000 0004 5975 6478  LCCN: no2010160348  NLK: KAC201813607  RERO: 02-A026734891  SUDOC: 251569306  VIAF: 13147869632474982245   WorldCat (עם VIAF): 13147869632474982245
עידית איצקוביץ

| --- | --- |
אין תמונה חופשית
 מדינה:  ישראל 
 
הרבנית עידית איצקוביץ היא דמות תורנית בולטת במדרשות תורניות לבנות. מזוהה אידאולוגית עם ישיבות הקו.
ביוגרפיה

שמעה ולמדה שיעורים של הרצי"ה קוק וכן של הרבנית חנה טאו ובעלה הרב צבי ישראל טאו.
הרבנית איצקוביץ מלמדת במדרשת הרובע וכן במכון אורה, ובמדרשות שיל"ת, בבינת, שירת חברון, אוריה, תהלליה, ראשית, ממעמקים, דניאלי ועוד.
כמו כן מלמדת במכללה ירושלים ומעבירה שיעורים בכנסי בניין שלם, בכנסי ימי העיון בתנ"ך, בכנסים של מכון פוע"ה ועוד.
בפברואר 2023 במסגרת פעילות של ארגון "דרישת ירושלים" שהקים בעלה הרב שמואל, דרשה להסיר מהגן הארכאולוגי ירושלים שברובע היהודי ממצאים ארכאולוגיים מהתקופה הביזנטית והצלבנית בטענה כי מציביהם היו "שופכי דמינו, שונאנו וכובשי ארצנו".
ספרים

בחסדך בטחתי – עיון בנושא מידת הביטחון בד'. בת ציון, תשפ"א.
גלה כבוד מלכותך – ביאור עניינו של ראש השנה על פי תפילות היום. בת ציון, תשפ"א.
בחגוי הסלע – פירוש על מזמורי תהילים במעגל השנה, תשפ"ג.
תפארתך עמי – ספר על מידת הצניעות.
הערות שוליים

↑  מתוך הספר "משמיע ישועה" על הרב צבי יהודה הכהן קוק
↑   אתר האינטרנט הרשמי של דרישת ירושלים
↑  דביר עמר, הרובע היהודי: הרב שמואל איצקוביץ נגד הגן הארכיאולוגי, באתר ערוץ 7, 28 באוקטובר 2022
↑  דביר עמר, הרבנית עידית איצקוביץ נגד הגן הארכיאולוגי: "אי אפשר לנעוץ חרב בלב", באתר ערוץ 7, 22 בפברואר 2023
| --- | --- |
בקרת זהויות :  NLI: 987007416415805171  VIAF: 101156674888033580442   WorldCat (עם VIAF): 101156674888033580442
קווין רובין

| --- | --- |

 לידה:  17 ביוני 1993 (בן 31) הרצליה, ישראל 
 מדינה:  ישראל ישראל
 תקופת הפעילות:  מ-2017
 עיסוק:  שחקן, מנחה, אושיית רשת, יוטיובר
 בת זוג:  דניאלה קריסטיה
 צאצאים:  1
 פרסים והוקרה:  2017 - "כוכב הרשת של השנה" (buzzerim)   "סרטון האינסטגרם של השנה" (פסטיבל פלייקון)   "הרכב הרשת של השנה" עם "חיים בחארטא" (פרוגי)   2018 - "יוטיובר השנה", "אינסטגרמר השנה", "ולוגר השנה" (פסטיבל פלייקון)   "הרכב הרשת של השנה" עם "חיים בחארטא" (פרוגי)   2019 - "קליפ כוכבי הרשת של השנה של פרוגי" (שים פס)   2020-"כוכב הרשת של השנה" (פרוגי)
 פרופיל ב-IMDb
 
קֶווין רוּבּין (נולד ב-17 ביוני 1993) הוא שחקן, מנחה, אושיית רשת ויוטיובר ישראלי.